用喜雨韻呈龔實之
作者：王十朋
朝代：宋

paragraphs: 請雨徧群望，擾擾衝塵埃。
際天麥浪空，刺水秧針摧。
已近尺五天，未動滿盈雷。
地欲赤晉國，年將饑魯哀。
寄牋叩天門，好音清夜回。
似傳上帝意，頗亦憐不才。
披衣起視月，在畢方徘徊。
忽聞蕭蕭聲，高洒熙熙臺。
雲陣潑墨暗，電光摇幟催。
燈前落簷花，欣銜少陵盃。
綠波滿四澤，花柳村村開。
知有一尺霖，來從傅巖隈。
不作天寶詞，淋零悲馬嵬。
定有元和詩，中銜諫書來。